Dôvodová správa

Všeobecná časť

Vládny návrh zákona, ktorým sa  dopĺňa zákon Národnej rady Slovenskej republiky               č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov,  sa predkladá na základe úlohy A. 14. uznesenia vlády Slovenskej republiky k zmenám legislatívnych noriem podmieňujúcich návrh štátneho rozpočtu na rok 2003. 

Riešenie problémov súvisiacich s prípravou návrhu štátneho rozpočtu na rok 2003      v období, keď sa prijali viaceré opatrenia zamerané na stabilizáciu ekonomiky, si vyžaduje        o. i. upraviť aj podmienky odmeňovania ústavných činiteľov, sudcov a prokurátorov.             V osobitných zákonoch, ktoré upravujú odmeňovanie uvedených osôb, je ustanovený valorizačný mechanizmus úpravy ich platov v závislosti od priemerného platu zamestnancov národného hospodárstva Slovenskej republiky. Pre rok 2003 sa navrhuje neuplatňovať tento valorizačný mechanizmus. Úroveň platov ústavných činiteľov, sudcov a prokurátorov by zostala na úrovni ich platov poskytovaných v roku 2002. Prípadné zvýšenie platu poslanca     a termín účinnosti tohto zvýšenia určí zákon o štátnom rozpočte na rok 2003. 

Vládny návrh  zákona je v súlade s Ústavou Slovenskej republiky, ďalšími všeobecne záväznými právnymi predpismi, právom Európskych spoločenstiev a právom Európskej únie a s medzinárodnými zmluvami a dokumentmi, ktorými je Slovenská republika viazaná.

Vládny návrh zákona nezakladá zvýšené nároky na štátny rozpočet, na rozpočty vyšších územných celkov a rozpočty obcí a nebude mať dopad na zamestnanosť a na tvorbu pracovných miest. 

Doložka zlučiteľnosti

vládneho návrhu zákona
s právom Európskych spoločenstiev a právom Európskej únie

1.	Navrhovateľ zákona: vláda Slovenskej republiky

2.	Názov návrhu zákona: Zákon, ktorým sa dopĺňa zákon Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov 

3.	Záväzky Slovenskej republiky vo vzťahu k Európskym spoločenstvám a Európskej únii:

a)	Problematika návrhu zákona nie je prioritou aproximácie práva podľa čl. 70 Európskej dohody o pridružení, Bielej knihy, Partnerstva pre vstup, Národného programu pre prijatie acquis communautaire, screeningu, Pravidelnej správy Európskej komisie o stave pripravenosti Slovenskej republiky na členstvo v Európskej únii a Prioritnou úlohou vlády Slovenskej republiky na rok 2003.
Návrh zákona nebol úlohou zahrnutou do Plánu legislatívnych úloh vlády Slovenskej republiky na rok 2002. Návrh je vypracovaný na základe úlohy A. 14 uznesenia vlády Slovenskej republiky k zmenám legislatívnych noriem podmieňujúcich návrh štátneho rozpočtu na rok 2003,  
b)	V práve Európskej únie nie je problematika návrhu zákona upravená.

4.	Problematika návrhu zákona:  	

a)	
b)	problematika návrhu zákona nie je upravená v práve Európskych spoločenstiev,
c)	
d)	problematika návrhu zákona nie je upravená ani v práve Európskej únie.

5.	Stupeň zlučiteľnosti návrhu zákona s právom Európskych spoločenstiev a právom Európskej únie: Vyjadrovanie stupňa zlučiteľnosti návrhu zákona s právom Európskych spoločenstiev a právom Európskej únie je bezpredmetné.

6.	Gestor: Ministerstvo práce, sociálnych vecí a rodiny Slovenskej republiky.

7.	Účasť expertov pri príprave návrhu zákona a ich stanovisko k zlučiteľnosti návrhu zákona s právom Európskych spoločenstiev a právom Európskej únie: Osobná účasť expertov Európskej únie a domácich expertov, ani iná forma expertnej spolupráce pri príprave návrhu zákona nebola. 

Osobitná časť

K čl. I

V § 27 zákona Národnej rady Slovenskej republiky č. 120/1993 Z. z.  je ustanovený valorizačný mechanizmus úpravy platov ústavných činiteľov v závislosti od priemerného platu zamestnanca národného hospodárstva Slovenskej republiky. Ustanovením nového § 29d sa navrhuje, aby sa v roku 2003 ústavným činiteľom poskytovali platy v sume platu určeného v roku 2002. Valorizačný mechanizmus sa v roku 2003 neuplatní. Prípadné zvýšenie platov a termín tohto zvýšenia určí zákon o štátnom rozpočte na rok 2003.

K čl. II

Účinnosť zákona sa navrhuje dňom 1. januára 2003, aby navrhované ustanovenia nadobudli  účinnosť súčasne so zákonom o štátnom rozpočte na rok 2003.